Rune Lund (EL), 2005-05-13:
I Enhedslisten er vi glade for, at vi nu kan få denne her meget nødvendige diskussion en gang til.
Vi har haft den før, det er en genfremsættelse af et forslag fra SF, som vi også støttede sidst, og det ligger fint i tråd med nogle af de tanker, som vi også har haft i Enhedslisten i mange år, og ligger fint i tråd med de tanker, som lå i et forslag, vi fremsatte allerede i 2001, om anlæg af bompengesystemer i Århus og København.
Sagen er jo, at det her forslag på linje med de tanker, som også eksisterer i Enhedslisten, jo er tanker, der er forud for vores tid, og vi må konstatere, at mange af de partier, som har udtalt sig kritisk over for det her i dag, i virkeligheden er bagud for deres tid.
Det er en bagstræberisk holdning, som ikke vil gribe fat i de muligheder, der eksisterer, og som er blevet udnyttet med stor succes i f.eks. Oslo og London.
Jeg bliver bare nødt til at sige, at det godt kan være, at man ikke vil tage stilling til det her i dag, det kan godt være, man ikke vil give kommunerne lov til selv at bestemme og tilkendegive om det i dag, men det kommer man til på et tidspunkt.
Trafikken vokser, bilmængden vokser, der er ikke plads på vejene i Århus eller København til den stigende mængde biler.
Så man bliver nødt til at forholde sig til det her på et tidspunkt.
O.k., man vil ikke i dag, men det kommer, det lover jeg, man kan ikke undgå det i fremtiden.
Og det nytter ikke bare at lave vejene større uden for København eller Århus, for så kommer der bare flere biler.
Belægningsprocenten er meget høj allerede i dag, og hvis man bare udvider vejene f.eks. nord for København, så opstår bilproblematikken jo inde i midten af København, og så har man jo ikke løst noget som helst.
Og hvis man bare vil bygge flere parkeringshuse, sådan som vi har hørt som et løsningsforslag, så begrænser det jo heller ikke mængden af biler.
Der er de veje, der er, inde i byen, og de er der, og dem kan man jo ikke bare lige pludselig trylle større, fordi man f.eks. vil bygge flere vejbaner nord for København.
Det er ren udenomssnak, det løser ingenting overhovedet.
Det er helt sikkert også givet, at det vil være tillokkende for en række bilpendlere at benytte en metro, hvis Cityringen bliver anlagt, men at tro, at det kan løse køproblemerne på indfaldsvejene til København, er også skudt forbi.
Her er derimod brug for et incitament til at bruge kollektive forbindelser, og der er brug for flere kollektive forbindelser ind og ud af byen til at klare de problemer.
Det har også været lidt fremme i dag, at det her skulle være sådan en slags jagt på bilister, at nu er man virkelig ude efter bilisterne.
Men det er der slet ikke tale om.
Der er faktisk tale om en fredeliggørelse af bilisterne og alle dem, der benytter den kollektive trafik, og de få personer, som er afhængige af bilen, får så mulighed for bedre at komme frem.
Derfor er det en meget forkert indgangsvinkel, man bedømmer forslaget ud fra, hvis man siger, at det er en jagt på bilister, og at det bare er en afgiftsskrue.
Vi er i en situation, hvor vi må konstatere, at f.eks. Københavns Kommune i sommerperioden, hvor der dog plejer at være en vis udtynding, har haft stigende problemer, og vi kan konstatere, at det på en hel række tidspunkter er sådan, at fremkommeligheden er så dårlig, at busserne kører uendelig langsomt, så det faktisk er hurtigere at gå.
Der er mange steder i byen i dag, hvor det simpelt hen er hurtigere at gå end at stå og vente på bussen og køre i bussen med 10-20 km/t. gennem byen og så gå fra busstoppestedet hjem til sin egen bolig.
Sådan er virkeligheden i dag, det kan jo ikke være rigtigt.
Der bliver jo nødt til at blive gjort nogle ting ved det her.
Som sagt er der nogle gode ting i det her forslag, og vi kan bestemt støtte det, ligesom vi gjorde sidst.
Vi vil også støtte det i fremtiden, og vi ved, at der er andre partier i det her Folketing, som også kommer til at støtte det her i fremtiden, for der er ingen vej udenom.
Trafikbetalingssystemer bliver et helt nødvendigt værktøj for at kontrollere trafikken i byer som København og Århus.